Norge investerer rundt 2 prosent av BNP i forskning og utvikling, noe som er den laveste andelen i Norden.

Det viser Forskningsbarometeret som ble presentert mandag av minister for forskning og høyere utdanning, Iselin Nybø (V).

De samlede utgiftene til forskning og utvikling (FoU) var på 63 milliarder kroner i 2016. Det er den høyeste summen noensinne, men er likevel lavere enn målet om at 3 prosent av BNP skal brukes til formålet.

De andre nordiske landene ligger rundt 3 prosent av BNP.

Forskningsbarometeret gir en oversikt over forsknings- og innovasjonsinnsatsen i Norge over tid, og sammenligner investeringer, resultat og forskningsprofil med andre land. Ved siden av de nordiske landene, blir Norge sammenlignet med Østerrike og Nederland.